**OBRAZLOŽENJE**

**ZA IZMJENU PRAVILNIKA O POČETKU, ZAVRŠETKU I RASPOREDU RADNOG VREMENA ZDRAVSTVENIH USTANOVA I PRIVATNIH ZDRAVSTVENIH RADNIKA U ORDINACIJI U MREŽI JAVNE ZDRAVSTVENE SLUŽBE**

Pravilnikom o početku, završetku i rasporedu radnog vremena zdravstvenih ustanova i privatnih zdravstvenih radnika u ordinaciji u mreži javne zdravstvene službe (Narodne novine, broj 106/19), člankom 16. utvrđeno je da ljekarna može raditi u duljem rasponu od predviđenog radnog vremena utvrđenog Pravilnikom, odnosno od ponedjeljka do petka od 7:00 do 20:00 sati, a subotom od 8:00 do 13:00 sati ako za to postoji potreba i ako za to ima kapacitete, ali ne može raditi kraće, odnosno ne raditi subotom.

Pojedine ljekarne organiziraju rad u jednoj smjeni jer ne mogu ispuniti kadrovski normativ za dvosmjenski rad, no time se ne smanjuje dostupnost ljekarničke zdravstvene zaštite. Naime, radi se uglavnom o ljekarnama u malim sredinama koje prate rad liječničke ordinacije. Takve ljekarne nisu u mogućnosti organizirati rad svaku subotu u okviru vremenskog normativu od 40 sati tjedno.

Kako su ljekarne ugovorni partneri Hrvatskog zavoda za zdravstveno osiguranje, te su u obvezi u provođenju ugovorne zdravstvene zaštite postupati sukladno zakonskim i podzakonskim propisima i općim aktima HZZO-a, potrebno je izmjenama i dopunama Pravilnika regulirati petodnevni radni tjedan ljekarni koje rade u jednoj smjeni, bez rada subotom.